О б р а з л о ж е њ е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење закона садржан је у члану 99. став 1. тачка 4. Устава Републике Србије, по којем Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ МЕЂУНАРОДНОГ УГОВОРА

На Дипломатској конференцији, огранизованој од стране Светске организације за интелектуалну својину (у даљем тексту: WIPO) у Маракешу, 27. јуна 2013. године, усвојен је Маракешки уговор за омогућавање приступа објављеним делима од стране лица која су слепа, слабовида или на други начин онемогућена да користе штампане материјале (у даљем тексту: Маракешки уговор). Неопходан број од 20 депонованих инструмената за потврђивање или приступање субјеката подобних да постану уговoрне стране, који је потребан за ступање на снагу овог уговора, остварен је 30. јуна 2016. године. Маракешки уговор је ступио на снагу три месеца касније, 30. септембра 2016. године. Овај уговор има укупно 52 уговорне стране. До сада су 51 држава и Европска унија депоновале своје ратификационе инструменте или инструменте о приступању овом уговору код WIPO-a.

Маракешки уговор је први међународни уговор из области ауторског права који јасно наглашава значај људских права. Заснован је на начелима прокламованим у Универзалној декларацији о људским правима и Конвенцији Уједињених нација о правима личности са хендикепом.

Лица која су слепа, слабовида или на други начин онемогућена да користе штампане материјале не могу да користе, због свог хендикепа, штампани материјал (на пример књиге, часописе) као што то могу остала лица. Овим је њихова слобода изражавања ограничена, укључујући и њихово право на образовање и могућност да врше истраживања. Маракешки уговор омогућава да се повећа број дела у приступачном формату (на пример у Брајевој азбуци) за ова лица и да се унапреди дистрибуција ових дела. Одредбе овог уговора налажу државама уговорницама да предвиде изузетке или ограничења ауторског права у својим правним системима у корист лица која су слепа, слабовида или на други начин онемогућена да користе штампане материјале. Ово значи да државе уговорнице морају предвидети у својим законима да ова лица и њихове организације могу да претварају ауторска дела у приступачан формат без потребе да траже сагласност од носиоца ауторског права. Омогућавање овим лицима да приступе едукативном материјалу у прилагођеној форми, пружа им се могућност за лични развој и за професионално напредовање, што даље доводи до тога да они постану економски самостални и да тако допринесу развоју локалне заједнице. На овај начин, Маракешки уговор доприноси и смањењу сиромаштва у друштву. Приступ заједничким изворима знања и информацијама је значајан и за друштвено укључивање и учешће у културном и друштвеном животу оних лица која су слепа, слабовида или на други начин онемогућена да користе штампане материјале. Омогућавањем прекограничне размене ауторских дела у прилагођеном формату, без сагласности носиоца ауторског права, смањује се могућност дуплирања транскрипција у различитим државама и омогућава се онима са већом колекцијом дела у прилагођеном формату да их деле са наведеним лицима из држава које имају мањи број ових дела. Поред наведеног, Маракешки уговор, својим фокусом на делима у прилагођеном формату и повећањем сигурности система за њихово прављење и дистрибуцију у националним законима, даље доприноси јачању локалног издаваштва и повећању улагања у послове који су засновани на ауторском праву. Наведено доприноси економском расту и развоју.

III. СТВАРАЊЕ ФИНАНСИЈСКИХ ОБАВЕЗА У ИЗВРШАВАЊУ УГОВОРА

Овим уговором не стварају се финансијске обавезе из буџета Републике Србије, у извршавању овог уговора.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно издвајање додатних средстава из буџета Републике Србије.